**XXV. Nyitott Városháza**

**Debrecen, 2016. 12. 17-18.**

**Kedves Kézművesek! Tisztelt Vendégek!**

25 éves lett a Nyitott Városháza program! Gyorsan változó világunkban ez igen nagy eredmény. Köszönet érte mindenkinek, aki valamit is tett érte.

Köszönet érte a sorsnak, hogy egy kivétellel minden évben itt lehettem és tehettem a rendezvény sikeréért. Számomra a Betlehemes Találkozóval együtt az adventi időszak legfontosabb eseménye a Nyitott Városháza, ahol értékeket teremtő, hagyományainkat átörökítő kedves emberekkel lehetek együtt két napon át, ami lelki feltöltődést jelent nekem az ünnepre.

**Tisztelt hallgatóság!**

Az 1990-ben létrejött Kézműves Alapítvány célul tűzte ki, hogy lehetőségeihez mérten, minden megtesz azért, hogy a magyar kézműves hagyományokat, a kézművességgel foglalkozó mestereket, alkotókat minél szélesebb körben megismertesse a fiatalokkal, a lakossággal.

Ezért sok más mellett több programot is kezdeményeztünk, elindítottunk az 1990-es évek elején. Ezek az együttműködő partnerekkel megvalósított rendezvények, mint pl. az Országos Ifjúsági Népi Kézműves Pályázat, a debreceni és a határainkon túl élő fiatalok kézműves tábora, amit 5 éven át szerveztünk meg máig ható eredménnyel és nem utolsó sorban a Nyitott Városháza kézműves vásár és találkozó, értékállónak bizonyultak.

Első alkalommal 1992-ben nyíl ki a városháza nagykapuja és folyosójának ajtaja advent idején a kézművesek és a lakosság előtt. A Polgármesteri Hivatal Kulturális Osztályával az Újkerti ÁMK Közösségi Házával együtt szerveztük meg nagy izgalommal ezt a programot.

A cél az volt, hogy a városban élő, míves alkotásokat, termékeket létrehozó legkiválóbb mestereket hívjuk meg. Részben azért mert az ő munkáik példaként szolgálhatnak mások számára, részben mert igényes, szép karácsonyi ajándéknak valókat szerettünk volna kínálni az ide látogatóknak. A városházán történő megjelenés lehetősége egyben a város vezetőinek elismerése is volt a kézművesek számára.

Kapcsolódott ehhez az eseményhez éveken át jótékonysági program is, amikor szociális otthon lakóit, idős embereket vagy hátrányos helyzetű gyermeket láttunk vendégül műsoros délutánnal.

Mindmáig megmaradt a karácsonyi ajándékkészítő játszóház, melyen kézművesek közreműködésével gyerekek, családok készíthetik el természetes anyagokból kis ajándékaikat, asztali díszeiket.

Az évek során történtek különböző változások. Azt nem tartom szerencsésnek, hogy már korábban kinyitják a kaput és mindenféle vegyes árusítás folyik a városháza bejáratánál. De annak örülhetünk, hogy a program lényege megmaradt.

**Kedves Barátaink!**

Ennek a rendezvénynek van egy semmivel nem pótolható, közösségépítő szerepe is. Mégpedig az, hogy évente itt a városháza történelmi falai között találkozhatnak egymással a kézművesek, az ő barátaik, a kézművességet kedvelő közönség és jókat beszélgethetnek, elmondhatják egymásnak, hogy mi is történt velük az elmúlt évben s közben Buglyó Péter finom pálinkájával is koccinthatunk.

Az első években csodálkozva léptek be az emberek az épületbe. „Nem is gondoltuk, hogy ilyen szép belülről is a városháza” - Jó, hogy bejöhetünk ide” - Nem is tudtunk róla, hogy Debrecenben ilyen szép munkákat hoznak létre, hogy ennyi kézműves él a városunkban.” - ilyen és ehhez hasonló megjegyzéseket hallhattunk számtalanszor. Mára természetessé vált a lehetőség és közkedveltté a program.

Az elmúlt 25 évben több mint 60.000 ember jött be a nyitott kapun a karácsonyi kézműves vásárra. Ez önmagában is szép eredmény.

Összességében elmondható, hogy fontos esemény lett a Nyitott Városháza ilyenkor advent idején, amit mindenképpen tovább kell vinni. Fontos a város kulturális élete, a tárgyi kultúránk hagyományainak meg és elismertetése és fontos a kézművesek és a lakosság kapcsolata szempontjából is.

**Kedves Jelenlévők!**

Ezen az ünnepi megnyitón köszönetet mondok mindenkinek, aki hozzájárult ahhoz, hogy most 25. alkalommal rendezhettük meg ezt a programot.

Mindenekelőtt köszönöm a kézművesnek, akik az elmúlt negyed században részt vettek a Karácsonyi Nyitott Városházán.

Köszönöm azoknak is, akik már nem lehetnek köztünk, de éveken át csodálhattuk itt munkáikat. Név szerint: Bagdi Lajosné, hímző, a Népművészet Mestere, Csehely István szarufaragó, Csepreghy Tamásné szűrrátétes, Hüse Péter, szíjgyártó, bőrműves, Kökényessy Györgyné, hímző, Lengyel Mihályné csipkekészítő, Leontesz Zoltánné csipkeverő, Medgyessyné Vághy Ida csipkekészítő, Müller Károlyné foltvarró, Pálmai Ferenc, csuhéfonó, Reményi Béláné, szűrrátét készítő, Szabó Ervin szarufaragó, Szidor Jánosné szűrrátét készítő Tisztelettel és szeretettel gondolunk rájuk.

Valamennyiünk nevében köszönöm a város vezetőinek a lehetőséget, a folyamatos támogatást. Külön megköszönöm a Kulturális Osztály vezetőjének, Szentei

Tamásnak, aki a kezdetektől önzetlen segítője, támogatója volt a Nyitott Városházának és kérem, tegye ezt a következőkben is.

Tisztelettel és megbecsüléssel fejezem ki köszönetünket a rendezvény fő szervezőjének, a Debreceni Művelődési Központnak, illetve az előd intézményének, az Újkerti Közösségi Háznak, dolgozóinak, vezetőinek. Közülük is kiemelem Mátrai Nagy Andreát, aki évek óta lelkiismeretesen készíti elő és bonyolítja le a rendezvényt. Köszönöm, hogy sok éven át itt a helyszínen segítette a programot Cseh Gyuláné Andrea és kislánya, Mecédesz, aki időközben már nagylány lett. Köszönöm Tompa Ferencné Marikának, aki évtizedeken át a dekorációt csinálta, akivel már sajnos sohasem találkozhatunk, mert ebben az évben elköltözött a földi világból. Köszönöm mindazoknak, akik a technikai feltételeket biztosították.

Ez alkalommal köszönöm meg a város iskoláinak, művészeti csoportjainak műsorait, közreműködését.

Köszönöm a támogatóknak a segítséget, az adományt: a Gara és a Kismandula Cukrászdáknak, illetve korábban a Hajdú-Bihar Megyei Vendéglátó vállalatnak, Hupuczi László vezérigazgatónak, valamint a Volán Vállalatnak.

Végül, de nem utolsó sorban a Kézműves Alapítvány kuratóriumának köszönöm, hogy útjára indították a Nyitott Városháza karácsonyi kézműves vásárt és találkozót. Köszönöm a két és fél évtizedes támogatást a kuratórium tagjainak: Hunyadi Sándor elnök úrnak, Dr. Vajda Mária titkárnak, Bagossy Sándornak, Dr. Kiss Károlynénak, Molnár Ferencnek és Paróczainé Simay Ildikónak.

Befejezésül köszönetünk jeléül a Kézműves Alapítvány ez alkalomhoz illő, ünnepi tortáját és a forralt bort fogadják szeretettel. Segítőink majd mindenkinek odaviszik az asztalához. A tortán felvillanó tűzijáték közül az egyik csillagai azokhoz szállnak, akik már nem lehetnek itt velünk. A másodiké azokhoz, akik itt vannak, akiket most itt köszönthetünk. A harmadik a remény csillagait szórja, hogy ebben a körben még sokáig találkozzunk ilyenkor advent idején és máskor is.

*Dr. Tar Károlyné*

alapító-kurátor

Kézműves Alapítvány